31997R0641
L 098/2
JURNALUL OFÍCIAL AL UNIUNII EUROPENE
REGULAMENTUL (CE) NR. 641/97 AL COMISIEI
din 14 aprilie 1997
de modificare a Regulamentului (CE) nr. 1249/96 de stabilire a normelor de aplicare a Regulamentului (CEE) nr. 1766/92 al Consiliului în ceea ce privește drepturile de import în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), astfel cum a fost modificat ultima dată prin Regulamentul (CE) nr. 923/96 al Comisiei (2), în special articolul 10 alineatul (4),
întrucât dispozițiile care reglementează regimul importurilor de cereale în Comunitate au fost prevăzute de Regulamentul (CE) nr. 1249/96 al Comisiei (3);
întrucât, pe baza experienței dobândite în aplicarea Regulamentului (CE) nr. 1249/96 privind importurile de porumb sticlos, s-a dovedit necesară introducerea unor adaptări în acest text; întrucât aceste adaptări se referă în special la aspecte administrative privind controlul vamal al importurilor de porumb sticlos, precum și, în special, la cele privind valoarea reducerii care urmează să fie acordată; întrucât, în consecință, este necesar să se modifice Regulamentul (CE) nr. 1249/96;
întrucât Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 1249/96 se modifică după cum urmează:
1.
La articolul 2, alineatul (5) se înlocuiește cu următorul text:
„(5) Importatorul poate beneficia de o reducere forfetară a dreptului de import:
-
cu 14 ECU pe tonă pentru importul de grâu comun de calitate standard superioară;
-
cu 8 ECU pe tonă pentru importul de orz pentru bere;
-
cu 14 ECU pe tonă pentru importul de porumb sticlos de calitate conformă cu prevederile anexei I.
Reducerea este condiționată de:
(a)
indicația solicitantului, în rubrica 20 din certificatul de import, a produsului transformat a cărui fabricare este prevăzută pe baza cerealei care urmează să fie importată;
(b)
angajamentul scris al importatorului, prezentat odată cu solicitarea certificatului de import, că întreaga marfă care urmează să fie importată va fi transformată în conformitate cu indicațiile de la rubrica 20 din certificat în termen de șase luni de la data acceptării punerii în liberă circulație. Importatorul precizează locul transformării în următorul mod:
-
fie indicând numele firmei de transformare și al unui stat membru;
-
fie indicând maximum cinci unități de transformare diferite.
La expedierea mărfurilor în vederea transformării se întocmește, înaintea plecării și în biroul vamal, un exemplar de control T 5 în conformitate cu Regulamentul (CEE) nr. 2454/93 al Comisiei. Indicația menționată la litera (a), precum și indicațiile cu privire la unitatea și locul de transformare sunt menționate în rubrica 104 din documentul T5;
(c)
constituirea de către importator la organismul competent a unei garanții cu valoarea de 14 ECU pe tonă în cazul grâului comun și al porumbului sticlos și de 8 ECU pe tonă pentru orz. Cu toate acestea, în cazul în care valoarea dreptului pentru produsul în cauză în vigoare în ziua îndeplinirii formalităților vamale pentru import este mai mică de 14 ECU pe tonă în cazul grâului comun sau al porumbului sticlos sau de 8 ECU pe tonă pentru orz, valoarea acestei garanții este egală cu valoarea dreptului în cauză.
Garanția se eliberează cu condiția ca operatorul să facă dovada utilizării finale specifice care justifică adăugarea unei prime de calitate la prețul produsului de bază menționat la litera (a). Această dovadă, care poate fi exemplarul de control T5, trebuie să demonstreze autorităților competente ale statului membru importator faptul că toate cantitățile importate au fost transformate în produsul menționat la litera (a).
Se consideră că transformarea a avut loc în cazul în care, în termenul prevăzut la litera (b):
-
în cazul grâului comun, produsul menționat la litera (a) a fost fabricat fie:
-
în una sau mai multe unități aparținând firmei și situate în statul membru;
-
în unitatea sau unitățile menționate la litera (b);
-
în cazul orzului pentru bere, orzul a fost supus impregnării și
-
în cazul porumbului sticlos, porumbul a fost supus unei transformări în vederea fabricării unui produs de la codul NC 1904 10 10 sau 1103 13.”
2.
Anexa I se înlocuiește cu anexa I la prezentul regulament.
3.
Se adaugă articolul 2a, după cum urmează:
„Articolul 2a
(1) Pentru importurile în Comunitate de porumb sticlos de la codul NC 1005 90 00 care a beneficiat de o reducere forfetară de 8 ECU pe tonă și pentru care s-a solicitat certificatul de import între data de 1 iulie 1996 și data intrării în vigoare a prezentului regulament, se restituie, la solicitarea importatorului sau a mandatarului acestuia, diferența între dreptul de import achitat pentru cantitățile importate efectiv și dreptul datorat în cazul în care se aplică o reducere forfetară a dreptului de import cu o valoare de 14 ECU pe tonă.
(2) La solicitarea părții interesate, autoritatea competentă a statului membru emitent al certificatului de import emite un certificat în conformitate cu modelul menționat de anexa III, precizând cantitatea care poate face obiectul restituirii parțiale a dreptului menționat la alineatul (1), în conformitate cu articolul 880 din Regulamentul (CEE) nr. 2454/93.
(3) Pe baza certificatului prevăzut la alineatul (2) și a dovezii de utilizare finală specifică prevăzută la articolul 2 alineatul (5) litera (c), cererile de restituire trebuie prezentate în termen de treizeci de zile de la data intrării în vigoare a prezentului regulament. Cererile de restituire trebuie să fie însoțite de certificatul de import, de certificatul prevăzut la alineatul (2) și de declarația de punere în liberă circulație pentru importul în cauză.”
4.
Anexa II la prezentul regulament devine anexa III la Regulamentul (CE) nr. 1249/96.
5.
La articolul 6 alineatul (1), primul paragraf se înlocuiește cu următorul text:
„(1) În cazul grâului dur și al grâului comun de calitate standard superioară sau medie și în cazul porumbului sticlos se prelevează probe reprezentative pentru fiecare import de către biroul vamal de punere în liberă circulație, în conformitate cu dispozițiile anexei la Directiva 76/371/CEE a Comisiei. Probele se prelevează pentru a se efectua:
-
în cazul grâului comun de calitate standard superioară sau medie, o analiză a conținutului de proteine, a greutății specifice și a conținutului de impurități (Schwarzbesatz), în conformitate cu Regulamentul (CEE) nr. 2731/75 al Consiliului;
-
în cazul grâului dur, o analiză a greutății specifice, a conținutului de impurități (Schwarzbesatz) și a conținutului de boabe sticloase și
-
în cazul porumbului sticlos, o determinare a indicelui de flotație, a greutății specifice și a conținutului de boabe sticloase.
Cu toate acestea, în cazul în care Comisia recunoaște oficial un certificat de calitate pentru grâul comun, grâul dur sau porumbul sticlos, atestat și emis de țara de origine a mărfii, aceste probe nu se prelevează decât pentru verificarea calității certificate pe un număr reprezentativ de loturi importate.
În acest scop, în conformitate cu principiile de cooperare administrativă prevăzute la articolele 63-65 din Regulamentul (CEE) nr. 2454/93, certificatele emise de organismul argentinian Servicio Nacional de Sanidad y Calidad Agroalimentaria (SENASA) sunt recunoscute oficial de către Comisie. Atunci când parametrii de analiză menționați în certificatul de calitate emis de SENASA sunt în conformitate cu criteriile de calitate minimă pentru porumbul sticlos prevăzute de anexa I, se prelevează probe de la cel puțin 3 % din încărcăturile importate, pentru fiecare port de intrare și pentru fiecare an de comercializare. La anexa IV este prevăzut un model al certificatului de calitate eliberat de SENASA. O reproducere a ștampilei și a semnăturilor autorizate de către guvernul argentinian sunt publicate în Jurnalul Oficial al Comunităților Europene, seria C.”
6.
Anexa III la prezentul regulament devine anexa IV.
7.
La articolul 6, alineatul (2) se înlocuiește cu următorul text:
„(2) Metodele de referință pentru analizele menționate la alineatul (1) sunt cele prevăzute de regulamentele (CEE) nr. 1908/84 al Comisiei și (CEE) nr. 2731/75.
Porumbul sticlos este porumbul din specia Zea mays indurata ale cărui boabe prezintă un endosperm sticlos dominant (textură dură sau cornee). Boabele sunt în general portocalii sau roșii. Partea superioară (opusă seminței), sau coroana, nu prezintă nici o fantă.
Sunt boabe de porumb sticlos boabele care îndeplinesc următoarele două criterii:
-
coroana lor nu prezintă nici o fantă și
-
pe o secțiune longitudinală, endospermul lor prezintă o parte centrală făinoasă, înconjurată în întregime de o parte cornee. Această parte cornee trebuie să reprezinte partea dominantă a suprafeței totale a secțiunii.
Procentul de boabe de porumb sticlos se stabilește prin numărarea, pe un eșantion reprezentativ de o sută de boabe, a boabelor ce corespund criteriilor menționate anterior.
Metoda de referință pentru determinarea indicelui de flotație este prevăzută de anexa V.”
8.
Anexa IV la prezentul regulament devine anexa V.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 aprilie 1997.